VIDEO: Leivatehase ahjud küpsetavad värsket leiba ööpäevaringselt
Tänapäevases leivatehases valmib leib üsna sarnaselt nagu on valminud aastatuhendeid nii meil kui mujal. Seadmed on küll uuemad, suuremad ja võimsamad, kuid leivategu ise on sama arhailne kui musta laega talus.
Kõik algab juuretise kasvatamisest, selleks kulub umbkaudu 12 tundi. Seejärel on võimalik retseptide järgi kokku tõstetud leivajahu ja maitseained juuretise ja veega taignaks segada.
Seejärel algab küpsetamine. Esiteks leivataigen rullitakse, seejärel "lüüakse" šablooniga välja leiva kuju, millele järgneb juba küpsetamine.
Leiva puhul eelkergitatakse pätsi umbes veerand tundi, saia puhul tunduvalt kauem. Kogu protsess juuretise alustamisest kuni pakendatud leivani võtab aega umbes 24 tundi. Kui juuretis on aga valmis, saab suhupistetava leiva vaid mõne tunniga.